  Анжелика Тихонова корреспондент 30-тӥ инвожое Пермь улосвылысь Куеда ёросысь Кирга гурт дорын камсьӧр удмуртъёслэн валтӥсь вӧсьсы – Элен вӧсь ортчиз. Со сярысь ивортодэтъя «Удмуртия» агентстволэн корреспондентэзлы Удмуртиысь Камсьӧр удмуртъёслэн йӧскалык центрзылэн кивалтӥсез Флюра Чибышева вераз. Элен вӧсь - камсьӧр удмуртъёслэн тужгес бадӟымез вӧсьсы луэ (элен - ӵошен). Со арысь аре инвожо толэзьлэн берпуметӥ шутэтскон нуналаз ортче. Нуналзэ вошъяны уг яра. Отчы туж трос калык люкаське: пичиез но, бадӟымез но. Флюра Чибышевалэн кылъёсызъя, сюрс но, солэсь трос но луэ. Котькудӥз отчы аслэсьтыз, Инмарлы тау шуыса, сюлмаськемзэ, курадӟемзэ вераны мынэ. Соос вӧсясько Инмарлы. Дунне вылын тупаса улон мед луоз, чагыр инбам мед луоз, кышкытэсь зор-котъёс медаз луэ, ву медаз басьты шуыса, тылпуос медаз луэ шуыса, и сыӵе со курон Инмарлэсь быдэс дуннелы. «Моление всем миром» шуо милям Флюра Чибышева, Камсьӧр удмуртъёслэн йӧскаылк центрзылэн кивалтӥсезСо сяна, Элен вӧсь дыръя вӧсяськыны вуэм адямиос вань кивалтӥсьёслы сабырлык, визь, калыкен ужаны, дуннеез утьыны тазалык но кужым куро. Вӧсь ортчыку Инмарлы курбон сёто, ӝук пӧзьто. Со понна калык гуртысьтыз пудозэ, пӧртэм кеньыръёс вае. Кин ке но колхозысьтыз сюро таза пудозэ сётэ. <…> Ыжъёс сётозы, тӧдьы ыж, только тӧдьы ыж гинэ, такаез уг яра. Ӟазегъёс сёто. Котькуд семья аслэсьтыз. Сётӥсь адями, семья, озьы сётэ Инмарлы курыса, Инмарлы сёто шуэм кыл со. <…> Туж трос пуртыосын туж трос ӝук пӧзьтӥське, и отчы сӥлен котькыӵе турлы кеньыръёс поныса, кин мар сётэ Флюра Чибышева, Камсьӧр удмуртъёслэн йӧскалык центрзылэн кивалтӥсезФлюра Чибышевалэн кылъёсызъя, Элен вӧсез Галихановъёслэн вазиськемзыя (Элен вӧсьлэн валтӥсь вӧсясез - Башкириысь Анатолий Галиханов - ред.), куремзыя 2008-тӥ арын улӟытыны быгатӥзы. Огазеяськонлэн тӧроез туж шумпотэ талы, уката ик но ужрадэ туж трос пиналъёс люкаськемлы. Али ми сое кизиськом, со кизён - будӥсь нуныослы <….>, и со пиналъёс пичиысен адӟыса будо, сое валало, и азьланяз милям та осконмы уз ышы, кылмы но уз ышы, сямъёсмы но уз ыше, и всё равно тани та пиналъёс – кинъёс сиё, кинъёс адӟо та вӧсясьёсыз, мар каремзэс - соос котькудзы пелязы понозы, син азязы, йырвизязы кельтозы Флюра Чибышева, Камсьӧр удмуртъёслэн йӧскалык центрзылэн кивалтӥсезФлюра Чибышева нимысьтыз тау каре али вордӥськем нуныосынызы лыктэм анай-атайёссылы. Вӧсьлэсь кулэлыксэ валамзылы, нылпиоссылы пыӵатэмзылы. Солэн верамезъя, азьланяз соос ик валась, кутӥсь, дышетӥсь адямиос луозы. 2020-тӥ арын Элен вӧсь Башкортостанысь Бурай ёросысь Алтау гуртын ортчоз.  Тодэ вайытом, 29-тӥ инвожое Татарстанысь Мамадыш ёросысь Пойкагуртын удмуртъёслэн «Гырон быдтон» праздниксы ортчиз. Тегъёс: Мерлык Пермь Башкирия удмуртъёс вӧсьлык йылолъёс  